**Általános Szerződési Feltételek  
Kedvtelési célú vitorlás kishajó balatoni bérlésére**

Jelen “Általános Szerződési Feltételek” a továbbiakban, mint ASzF, létrejött egyrészről:

A **Balatonfüredi Hajógyár Kft.** (Címe: 8230 Balatonfüred, Tihanyi műút 1. Adószám:11520571-2-19, Bankszámlaszám:11748069-20024114-00000000, a társaság megnevezése a továbbiakban, mint: Bérbeadó),

Másrészről a hajó bérlő:

Neve:

Címe:

Aki a Hajó Bérleti Szerződésében megjelölt bérlő, lehet természetes személy, illetve valamely társaság képviseletében álló jogi személy, a továbbiakban, mint Bérlő között az alábbi feltételekkel:

Bérlet tárgya: a bérbeadó tulajdonában, vagy üzemeltetésében levő vitorlás kishajó.  
A hajóbérlemény bázis-, vagy visszaadási kikötője: Balatonfüred, Hajógyári Kikötő.

**I. Általános bérbeadási feltételek**

* A Bérbeadó a hajó bérletét kétféle konstrukcióban bocsájtja rendelkezésre:  
  1. Hajó bérbeadás kapitány (skipper) biztosítása nélkül,  
  2. Hajó bérbeadása kapitánnyal.
* A hajó bérlése a felhasználás céljából kétfajta lehet:  
  1. Túra vitorlázás,  
  2. Versenyvitorlázás.

Versenyvitorlásának minősül minden olyan szervezett rendezvény, vagy alkalomszerűen indított csoportos vitorlázás, amelynek meghirdetésekor a „verseny”; ”regatta” vagy e szavak szinonimái a versenyfelhívásban szerepelnek, illetve a hajók egy a vízen kialakított versenypályán kötött szabályok szerint versenyeznek, illetve a kitűzött versenypályán a hajó nem regisztrált versenyzőként részt vesz (pl.: Kékszalag, Pünkösdi Regatta).

Versenyvitorlázásra a hajó a magasabb kockázat miatt más árszabás alapján kölcsönözhető ki. Bérlő az ajánlat kérésekor, de legkésőbb a bérlet megkezdése előtt (hajó átadás előtt) köteles tájékozatni a Bérbeadót a bérlés felhasználásának céljáról, módjáról. Amennyiben a Bérbeadó a bérlet megkezdésének napján közli a Bérbeadóval, hogy túravitorlázás helyett versenyvitorlázás céljából kívánja a hajót kibérelni, úgy a hajó csak az árkülönbözet helyszínen történő megfizetésével kerülhet kiadásra. Ellenkező esetben a befizetett foglaló nem kerül visszaadásra és a hajó nem kerül kiadásra.

Bérbeadó mindenkor jogosult ellenőrizni a bérlet ideje alatt a hajóbérlet felhasználásának célját. Amennyiben igazolható, hogy a hajó bérlése a felhasználás céljából a lejelentett túra vitorlázástól eltérően versenyvitorlázás, úgy az azonnali szerződésszegésnek minősül és a Bérbeadó jogosult azonnal felfüggeszteni a hajóbérlést. A befizetett kölcsönzési díj és a kaució nem kerül visszafizetésre.

Bérlő semmilyen követelést nem támaszthat a Bérbeadó irányába a kialakult helyzetből eredő dologi és nem anyagi eredetű károk miatt.

* A Bérbeadó gondoskodik arról, hogy a hajó hajólevéllel, hajónaplóval, biztosítási igazolásokkal és a törvények által előírt (a 2/2000 (VII.26) KÖVIM rendelet 5. számú felszerelési jegyzék szerinti) biztonsági és mentőfelszereléssel ellátva állnak a Bérlő rendelkezésre.
* A Hajók felszerelési tárgyai – leltári tárgyak – a Hajón levő 2. sz. melléklet: “Hajó tartozék jegyzékben” szerepelnek, mely alapján a Hajó átadás-átvétele is történik.
* A Hajón elhelyezésre került a Hajó magyar nyelvű használati utasítása.
* Lehetőség van hajónként egy személyautó kikötő területén levő zárt parkolóban történő elhelyezésére. Ezt meghaladóan a foglaláskor kell jelezni a szükséges parkolóhelyek számát és a plusz parkolóhelyekért naponta a mindenkori díjszabásnak megfelelő kiegészítő parkoló díjat kell előre megfizetni.
* A kikötői szolgáltatások: ivóvíz-, elektromos áram vételezése a mólón, a fürdő-, WC-, továbbá kiegészítő szolgáltatások igénybevétele a mindenkori aktuális kikötőrend és kikötői szolgáltatások szerint történik.
* A Bérbeadó a gondatlan kezelésből eredő károk fedezetéül megfelelő charter - CASCO és kötelező felelősségbiztosítással rendelkezik a hajókra vonatkozóan. A CASCO biztosítás a nem rendeltetésszerű használat és egyéb szándékos károkozás miatt elszenvedett károkat nem téríti meg (lásd 5. pont). Ilyen káresemény lehet pl.: a szándékos károkozás, a randalírozás, vagy egyéb garázda tevékenységre visszavezethető károkozás, a hajófelszerelések tárgyainak vízbe ejtése is. A Bérlő teljes körű anyagi felelősséggel tartozik mindazon veszteségért vagy kár(ok)ért, melyet a biztosítási kötvény nem fedez és a káresemény igazolhatóan a bérleti időszak alatt keletkezett, vagy a CASCO biztosítás a keletkezett kárt ugyan fedezi, azonban a káresemény megfizetendő önrésze meghaladja a befizetett kaució összegét. A Bérbeadó a károk javítását, a biztosítás önrészét, költségeinek enyhítését elsődlegesen a kaucióból hivatott rendezni.
* **A hajóátvételt követően az idegen kikötői szolgáltatási díjak, az üzemanyag és egyéb szükséges készletek költségei a Hajóbérlőt terhelik.**
* Az egyes kiegészítő szolgáltatások díjai az egyes bérleti időszakoktól függően változhatnak. A Bérlő e szolgáltatások árairól és pontos feltételeiről Bérbeadótól tájékozódhat.
* Amennyiben a bérleti időszak alatt a Hajó javítására lenne szükség, úgy azt minden esetben a Bérbeadó végezteti el a saját költségeire, függetlenül attól, hogy a hajó melyik kikötőben vesztegel. A Bérlő által végzett javításokat a Bérbeadó nem köteles megtéríteni.
* A Bérbeadó felhívja a Bérlő figyelmét arra, hogy a Hajó használatának idejére utasbiztosítással, balesetbiztosítással, illetve a hajón tárolt személyes tárgyak elvesztése ellen poggyászbiztosítással, illetve a parkolóban tárolt gépjármű és a gépjárműben hagyott tárgyak eltulajdonítása ellen poggyászbiztosítással nem rendelkezik és ezek a biztosítások nem részei a hajó bérbeadási szolgáltatásnak.

**II. A Hajó használata, üzemeltetése**

A Bérbeadó a Hajó bérbeadásakor, majd a bérbeadás ideje alatt, a Hajó vezetőjére vonatkozóan (a bemutatott érvényes vezetői engedélye alapján), feltételezi a hatályos Vizi közlekedési szabályok teljes körű ismeretét.

A nem rendeltetésszerű használat rendkívüli szerződésszegésnek minősül és azonnali szerződésbontással jár. Az azonnali szerződésbontás esetén a hajóbérlést meg kell szakítani, a teljes bérleti díjat, illetve a Bérbeadó minden olyan kárát, amely a hajóban keletkezik és a megkötött biztosítási megállapodás nem fedezi (pl.: önrész, szándékos károkozás), meg kell fizetni.

**II.1. Általános üzemeltetési feltételek**

* A Hajó rendeltetése: vitorlás kishajó.
* A Hajó használati területe: Balaton.
* A Bérlemény tárgyát kizárólagosan érvényes (kölcsönösen elfogadott) bérleti szerződéssel lehet bérbe venni.
* A Bérlőnek kifogás nélkül írásban el kell fogadni a bérbeadást szabályozó ÁSZF, Bérleti szerződés és Hajó tartozékjegyzék (leltár) rögzített feltételeit.
* A Hajó megfelel, a Balatonra előirt és elvárt műszaki követelményeknek. Motoros hajóként használni csak a vízi közlekedési szabályoknak megfelelően lehetséges!
* **Az üzemóra állás az átlagosan számított napi 1 órán felüli túllépése esetén, a Bérlő felárat köteles fizetni, melynek mértéke arányosan megkezdett üzemóránként 10.000 Ft + ÁFA**
* A Bérlőnek a Hajóval a Balaton vízrendszerét elhagyni, a Hajót kiemelni, vagy más módon a vízrendszerből elszállítani tilos!
* A Hajó csak abban az esetben adható bérbe, ha a Bérlő részéről minimum 1 fő képzett kapitány és 1 fő tapasztalt legénységi tag áll rendelkezésre.
* A Bérlő nem adhatja tovább, vagy nem adhatja bérbe, illetve nem ruházhatja át a Hajót harmadik személynek a Bérbeadó írásos beleegyezése nélkül. A bérleti szerződésben meg kell jelölni, ha a bérleti időszak alatt több vezetésre jogosult személy is vezetni kívánja a Hajót. Ilyen esetben minden vezetésre megjelölt személy személyazonosító okmányát és kishajó vezetői engedélyét be kell mutatni.
* Amennyiben a Hajó balesetet vagy kárt okoz, a Bérlő köteles a legközelebbi Kikötői Hatóságtól a kár vagy baleset és ezek körülményeinek tisztázását igényelni, és mindezekről írásos jelentést, jegyzőkönyvet készíttetni, ugyanakkor a Bérlőnek a Bérbeadót is az elvárható legrövidebb időn belül (maximum 2 óra) értesítenie kell! Amennyiben a káresemény bejelentésének ezen időkereten belüli elmulasztásából adódóan a biztosító a kártérítést megtagadja, úgy a teljes okozott kárt a Bérlőnek kell megtérítenie!

Nem rendeltetésszerű használatnak minősül különösen:

1. Az ÁSZF és a Hajó Bérleti Szerződésben foglaltak be nem tartása,
2. Hajózási Szabályzat előírásainak megszegése,
3. A hatályos kikötői rend be nem tartása,
4. Ittas-, alkoholos vagy más kábítószer, bódultságot okozó szer, gyógyszer befolyásoltság alatti hajózás/vezetés,
5. Versenyzés, vagy versenyen való részvétel, amennyiben a versenyzés tényét a Bérlő elhallgatja a Bérbeadó elől,
6. Vitorlás oktatás, vagy oktatási célú tevékenység,
7. Más vízi jármű vontatása (kivétel a vészhelyzet),
8. Amennyiben a Bérlő túllépi a Hajó bérleti szerződésében meghatározott férőhely (fekhely/utaslétszám) létszámát,
9. Amennyiben a Hajót és a kikötő közös használatra szolgáló helyiségeit nem rendeltetésszerűen, gondosan, mások jogainak és törvényes érdekeinek sérelme nélkül használja,
10. Amennyiben a Bérlő a Hajó belső és külső részén a használatában álló eszközök nem rendeltetésszerű használatával a Hajó belső berendezésében, bútorzatában kárt okoz (pl.: tintafolt; karcolások; nem megfelelő cipő használata; ágyhuzat, ágynemű szennyezése),
11. ha háztartási céltól eltérő maró és/vagy robbanó hatású vegyi anyagot visznek fel a fedélzetre,
12. ha nem a Hajón kijelölt (cokpit) helyen (hanem a kabinokban) dohányoznak,
13. Ha Bérlő a Hajóval a Beaufort 6-os fokozat feletti viharban elhagyja a kikötőt,
14. Ha a Hajónak megjavíthatatlan kára keletkezik, vagy valamely főbb része, mint a motor, a vitorlázat, az árboc, a fenékvíz-szivattyú, a horgonyszerkezet, a kötélzet, a navigációs fények, a kompasz, az életmentési felszerelések stb. nincsenek megfelelően működőképes állapotban, vagy nincs elégséges üzemanyag-tartaléka és általában az időjárási feltételek, vagy a Hajó, vagy legénységének állapota, illetve mindezek kombinációja veszélyezteti a Hajó biztonságát,
15. Amikor szükséges, haladéktalanul nem csökkenti a vitorlafelületet, amely a biztonságosan kényelmes vitorlázáshoz szükséges felület, ami nem okoz túlzott feszülést, túlzott erőhatást az árbocon és a vitorlázatban,
16. ha a Hajóval éjszaka a navigációs fények működtetése és elégséges fedélzeti őrszemélyzet nélkül hajózik,
17. Amennyiben baleset, káresemény, meghibásodás és/vagy bármilyen feloldhatatlan akadályoztatás esetén nem tájékoztatja a Hajó tulajdonosát az elérhető telefonszámok valamelyikén.

A Bérlő köteles továbbá jelezni minden olyan, a bérlet időtartama alatt keletkezett meghibásodást, amely a hajó használatát nem befolyásolja, de a javítása felkészülést igényel. A késedelmes bejelentésből eredő károkért a Bérlőt felelősség terheli és ezzel járó költségeket köteles viselni. Amennyiben olyan sérülést hallgat el, mely az élet- és vagyonbiztonságot veszélyezteti, ellene Bérbeadó büntetőeljárást kezdeményezhet.

**II.2. A Hajó használata viharban**

A Hajó teljes körűen megfelel a Balatonra előírt biztonsági követelményeknek, így biztonságos viharban is, de nem szakszerű használat folytán viharban olyan sérülések keletkezhetnek a hajótesten, motorban, kötélzeten, vitorlázaton, amelyek már veszélyezte(the)tik a Hajón tartózkodók testi épségét és/vagy a Hajó épségét.

E szerződés értelmében a „vihar (előre) jelzés” alatt az Országos Meteorológiai Szolgálat (OMSZ) által üzemeltetett és a Balaton partján a víz felől látható villogó fényjelző készülékek jelzéseit, illetőleg az OMSZ weboldalán található vihar előrejelzéseket kell érteni.

* A Hajó kijelölt kapitányának kötelessége figyelemmel kísérni a “vihar (előre) jelzést” és tájékozódni az időjárási előrejelzésekkel kapcsolatosan (www.met.hu; illetve kikötőmesteri iroda).
* A Beaufort 6-os fokozat feletti szélerősség esetén a Hajót használni nem szabad. A 6-os fokozatot meghaladó vihar érkezése esetén a nyílt vízről a legközelebbi menedék kikötőbe kell hajózni, vagy a Hajót megfelelően le kell horgonyozni a nyílt vízen és a nyílászárókat be kell zárni. A kikötőből kihajózni nem szabad, amennyiben az előrejelzések, illetve a Hajó műszerei az alábbi értékeket, vagy ettől erősebb szelet mutatnak.

**BEAUFORT 6:**

25-27 csomó = 40-50 km/h, 25-31 mp/h, 10,8-13,8 m/s. Erős szél, nagy hullámok, néhol átbukó tarajjal.

A Beaufort 5-6-os fokozat közötti vitorlázásnál KÖTELEZŐ a mentőmellény viselése minden a Hajón tartozódó személynek!

A Hajót tilos őrzés és felügyelet nélkül hagyni horgonyon állva, vagy hullámzástól nem védett kikötőben (ide értve az egymólós kikötőket, kétmólós kikötő bejárathoz közeli, erősen hullámzó részét).

Ha a bérleti időszak bármely napján a szélerő a Beaufort 6° fokozatot eléri vagy meghaladja a nappali órák legalább 50 %-ában, akkor a Bérlő a Hajóval a kikötőt nem hagyhatja el, de ezért kárpótlásul 1 nap hajóbérletet kaphat, melyet a bérleti időszakon kívül előre egyeztetett időpontban felhasználhat.

Jelen pontban foglaltak be nem tartása esetén, ha bármilyen kár éri a Hajót, vagy a Hajó más hajóban, vagy kikötői berendezésben kárt, vagy személyi sérülést okoz, a bérlő teljes kártérítési és büntetőjogi felelősséggel tartozik.

**III. A Hajó átadása**

A Hajó átadása a Bérlőnek a hajóbérleti időszak kezdetekor történik, melyet a Bérleti szerződésben rögzítenek a felek. A Hajó bemutatásának ideje és a Hajóbérlő megismertetése a Hajóval részét képezi a Szerződés szerinti hajóbérleti időszaknak. A Hajó átadása egyeztetett időpontban történik. A Hajó minden megnevezett vezetője köteles bemutatni érvényes kishajó vezetői engedélyét, valamint a személyi azonossági igazolványát és lakcímkártyáját, melyről a Bérbeadó a szerződéshez csatolt másolatot készíthet.

A Hajó átvétele előtt, a Hajó Bérlője köteles megfizetni a bérleti szerződésben és a mindenkori érvényes árlistában feltüntetett és meghatározott kauciót:

Készpénz kaució: a Hajó átvételekor a kaució összegét a Bérlő letétbe helyezi a Bérbeadó részére garanciául, mely letét részben vagy egészben fedezni tudja a Bérbeadó a bérleti szerződés 1. pontjában említett, a Biztosítási kötvény által nem fedezett, a Hajóban, vagy a felszerelésében esetlegesen keletkező veszteségekre és károkra vonatkozó követelését, gyorskárát. A kaució a Bérlőnek visszaadásra kerül, miután a Bérbeadó a hajót a “Hajó tartozék jegyzéke” általi leltárát a Bérlővel közösen megvizsgálja, és a Hajót illetve a tartozékait hiánytalanul visszaszolgáltatja a Bérbeadónak.

**Amennyiben készpénz kauciót fizetett a Bérlő, és a Hajóban okozott kár, vagy annak önrész-mértéke magasabb, mint a befizetett készpénz kaució letét, úgy a Bérlő anyagi felelősséggel tartozik a különbözetre vonatkozóan.**

Mielőtt a Bérlő aláírja a „Hajó tartozék jegyzéke” átvételi űrlapot, joga van a Hajót, annak vitorlázatát és felszereltségét alaposan átvizsgálni, hogy megbizonyosodjék arról, hogy a jegyzékben felsoroltakból minden a rendelkezésére áll jó és működőképes állapotban. A kivételek feljegyzésre kerülnek a „Hajó tartozék jegyzékben”.

Bérbeadó Bérlőt a hajóbérlés kezdetén tájékoztatja az egyes tartozékokban keletkező károk javítási költségéről (elvesztés esetén a pótlás). A Felek a bérleti szerződés elfogadásával megállapodnak abban, hogy esetleges károkozás esetén a kaucióból visszafizetendő összeg az érintett tételek a Hajó tartozék jegyzékében szereplő javítási/pótlási összegével csökkenthető.

A Hajó átadását követően 1 óra áll rendelkezésére Bérlőnek, hogy a később észlelt hiányosságokat és sérüléseket a Hajó tartozék listára feljegyezze és erről a Bérbeadót értesítse. Amennyiben 1 órán belül Bérlő a hajóval elhagyta a kikötőt, az 1 óra leteltét a Hajó partról elkötésének pillanatától kell számítani.

A Bérbeadó igényelheti, hogy a Bérlő és legénysége demonstrálja szakértelmét a Hajó biztonságos kezelésében és navigálásában - akár ténylegesen - a Balaton vizén, a Bérbeadóval (vagy Megbízottjával) a fedélzeten.

Amennyiben a Bérlőnek és/vagy legénységének nem sikerül hozzáértéséről a Bérbeadót meggyőznie, a Bérbeadó felbonthatja a jelen szerződést, vagy (amennyiben rendelkezésre áll) egy mindkét fél által elfogadható skippert rendelhet a hajóra a Bérlő költségére, annyi napra, ahányat a Bérbeadó szükségesnek tart a Hajó és utasainak biztonsága érdekében. A Bérlőtől igényelt szaktudás és próbája a Szerződés szerinti hajóbérleti időszak részét képezi. Ha e pontban Bérlő és Bérbeadó között vita merül fel, Bérbeadó azonnali hatállyal és kártérítési kötelezettség nélkül felmondhatja a szerződést!  
  
A Hajó átadása minden esetben:

1. az ÁSZF feltételeinek megismertetésével,
2. a Hajó tartozék jegyzéke közös ellenőrzésével,
3. a Hajó külső szemléjével,
4. a Hajó kezelésével, kötélzeteinek és specialitásainak megismertetésével,
5. kaució megfizetésével,
6. az ÁSZF, a Hajó tartozék jegyzéke és a Bérleti szerződés aláírásával,
7. szükség szerint egy próba ki- és beállással kezdődik.

A Hajó átadása a hajókulcs és okmányok átvételekor történik meg.

Az ÁSZF, a Hajó tartozék jegyzék és a Bérleti szerződés aláírását követő 1 órával a Hajó a Bérlő által átvettnek számít, ezért a Hajó a Bérlő teljes felelőssége alá tartozik és a Bérlőnek nincs joga követeléssel élni Bérbeadó felé a Hajó bármely részét ért baleset, rongálódás vagy meghibásodásból eredő időveszteségért vagy költségekért.

**IV. A Hajó visszavétele**

A Hajó visszavételének időpontja a teljes bérleti időszak utolsó napja. A hajó visszavételének legkésőbbi időpontja a szerződésben feltüntetett időpontban történhet meg

A Hajó visszavétele a Hajó tartozék jegyzék ellenőrzése és a hajó állapotának felmérése és írásos rögzítése után a hajókulcsok és okmányok visszaadásával történik meg.

Amennyiben a Bérlő a Hajót határidőben ingóságaitól nem üríti ki és nem adja át, köteles a hajó jogcím nélküli használata idejére időarányos pótdíjat fizetni**. A pótdíj a mindenkori egynapos bérleti díj 130%-a.** Amennyiben a jogcím nélküli használat a következő Bérlő hajóátvételét megakadályozza, úgy részére a jogcím nélkül használónak kártérítést kell fizetnie.

A bérleti díj nem tartalmazza a külső és belső takarítás költségeit. A külső és belső takarítást a Bérlő nem végezheti el saját maga, hiszen a takarítás szemleként is szolgál a Bérbeadó számára. A takarítás mindenkori költségeit a hatályos árlista tartalmazza.

Amennyiben a Bérlő a Hajót más helyen hagyja, mint a meghatározott honossági/visszaadási kikötő, akkor köteles megfizetni a Bérbeadó minden olyan költségét, mely a Hajónak a visszaadás helyére történő visszaszállításából ered.

A Hajó átadásánál Felek a Hajó tartozék jegyzéket közösen ellenőrzik. Amennyiben valamely tétel szándékos károkozásnak betudható okból megrongálódott, vagy elveszett, úgy Bérbeadó a jegyzékben feltüntetett árat tartja vissza a megfizetett kaucióból, vagy megfizetésre kötelezheti a Bérlőt. Ha az érintett tétel mellett nincs ár feltüntetve, úgy annak a javítási vagy pótlási költsége árajánlatkérés után állapítható meg. Ebben az esetben az árajánlat megérkezéséig a teljes kaució visszatartásra kerül.

**V. A hajóbérlet foglalás vagy visszamondás**

Vitorlás hajóinkat lefoglalhatják internetes weboldalunkon, személyesen, vagy telefonon

Ajánlatunk elfogadása esetén 7 munkanap áll rendelkezésére a foglaló kiegyenlítésére. A 7 munkanap alatt a lefoglalt hajót más érdeklődőnek nem ajánljuk fel, illetve nem értékesítjük. A foglaló mértéke 50%.

A fennmaradó összeget a hajó átvétele előtt egy héttel kell kifizetni.  
A kauciót legkésőbb közvetlenül a hajó átvétele előtt kell letétbe helyezni, amely összeg a hajó visszavételekor kerül visszafizetésre.

A pontos utaslétszámot legkésőbb a hajó átvételét megelőző napon kell megadni.  
Foglalás áthelyezése csak azonos bérleti időszakban lehetséges 10% felárért, a foglaltság függvényében.  
A Hajó bármely bérleti időszakra történő lekötését a teljes bérleti időszakra vonatkozó bérleti díj, vagy az érvényes árlistában szereplő foglaló összegének megfizetésével lehet kezdeményezni. Ebben az esetben a Bérbeadó köteles a Hajót az adott időtartamra hajózásra alkalmas állapotban a Bérlő rendelkezésére bocsájtani. A Vis Major-nak minősülő esetekben a befizetett foglaló visszafizetésre kerül.

Minősített VIS MAJOR esetek:

1. Ha az előző bérleti időszakban a hajó olyan mértékben sérült, hogy hajózásra alkalmatlan és ezt legalább a bérleti időszakot megelőző 5 napon belül nem jelezte Bérlőnek a Bérbeadó.
2. Ha a hatóságok a hajót zár alá helyezték.
3. Ha a hajót ellopták.

Amennyiben Bérlő a foglaló kifizetését követően bármely okból visszamondja a hajóbérletet, a visszamondás időpontjáig realizált minden befizetését a Bérbeadó megtartja. A Bérbeadó fenntartja magának a jogot, hogy kizárólag abban az esetben fizeti vissza a foglalót, ha sikerül a Hajót egy másik Bérlőnek ugyanazon hajóbérleti időszakra és feltételekkel bérbe adnia/bérletbe adnia.

Abban az esetben, ha Bérlő a hajóbérlet idő előtti befejezése és a Hajó meghatározott időpont előtti visszaadása mellett dönt, a Bérbeadó nem köteles a bérleti díj arányos részének visszafizetésére.

A Bérlő a bérleti jogát a Bérbeadó előzetes írásbeli hozzájárulásával csak akkor ruházhatja át harmadik személyre, ha a teljes bérleti díj befizetésre került és a harmadik személy a jelen szerződéssel és mellékleteivel azonos tartalmú szerződést köt a Bérbeadóval.

Amennyiben Bérbeadó a Hajót – kiszolgáltatási akadály miatt – nem tudja az átadás időpontjában biztosítani, úgy a Bérlő – azonos áron és azonos feltételekkel – köteles elfogadni a Bérbeadó a Hajóval azonos, vagy magasabb színvonalú Hajó felajánlását.

Balatonfüred,

A Balatonfüredi Hajógyár Kft. jelen ÁSZF és érvényes árlista feltételeit ezennel elfogadom és magamra, illetve a Hajón utazó közönségre nézve kötelező érvénnyel betartom és betartatom.

Jelen ASzF 8 oldalból áll.

Bérlő Bérbeadó